Title: คำสั่งกองอำนวยการรักษาความมั่นคงภายในราชอาณาจักร ที่ 308/2552 เรื่อง การจัดตั้งศูนย์อำนวยการรักษาความสงบเรียบร้อย

คำสั่งกองอำนวยการรักษาความมั่นคงภายในราชอาณาจักร

คำสั่งกองอำนวยการรักษาความมั่นคงภายในราชอาณาจักร
ที่
๓๐๘/๒๕๕๒
เรื่อง
การจัดตั้งศูนย์อำนวยการรักษาความสงบเรียบร้อย[๑]

ตามที่คณะรัฐมนตรี ได้มีมติ เมื่อวันที่ ๑๓
ตุลาคม พ.ศ. ๒๕๕๒
เห็นชอบให้ประกาศพื้นที่ปรากฏเหตุการณ์อันกระทบต่อความมั่นคงภายในราชอาณาจักรในเขตพื้นที่
เขตดุสิต กรุงเทพมหานคร ระหว่างวันที่ ๑๕ - ๒๕ ตุลาคม พ.ศ. ๒๕๕๒ และมอบให้
กองอำนวยการรักษาความมั่นคงภายในราชอาณาจักร รับผิดชอบในการป้องกัน ปราบปราม ระงับ
ยับยั้ง และแก้ไขหรือบรรเทาเหตุการณ์ที่กระทบต่อความมั่นคงภายในราชอาณาจักร
และจัดทำแผนการดำเนินการในการบูรณาการ กำกับ ติดตาม และเร่งรัดหน่วยงานของรัฐ
และเจ้าหน้าที่ของรัฐที่เกี่ยวข้องให้ดำเนินการให้เป็นไปตามแผนที่กำหนด
รวมทั้งจัดตั้งศูนย์อำนวยการหรือหน่วยงานที่เรียกชื่ออย่างอื่นเพื่อปฏิบัติภารกิจนี้เป็นการเฉพาะ

อาศัยอำนาจตามความในมาตรา ๓ มาตรา ๑๖ (๒)
และมาตรา ๑๗ แห่งพระราชบัญญัติการรักษาความมั่นคงภายในราชอาณาจักร พ.ศ. ๒๕๕๑
ผู้อำนวยการรักษาความมั่นคงภายในราชอาณาจักร
โดยความเห็นชอบของคณะกรรมการอำนวยการรักษาความมั่นคงภายในราชอาณาจักร เมื่อวันที่
๑๔ ตุลาคม พ.ศ. ๒๕๕๒ จึงมีคำสั่ง ดังนี้

๑.  ให้จัดตั้งศูนย์อำนวยการรักษาความสงบเรียบร้อย
เป็นหน่วยขึ้นตรง กองอำนวยการรักษาความมั่นคงภายในราชอาณาจักร
มีภารกิจในการป้องกัน ป้องปราม ระงับ ยับยั้ง
และแก้ไขหรือบรรเทาเหตุการณ์ที่กระทบต่อความมั่นคงภายในราชอาณาจักรในเขตพื้นที่
เขตดุสิต กรุงเทพมหานคร ระหว่างวันที่ ๑๕ - ๒๕ ตุลาคม พ.ศ. ๒๕๕๒

๒.  ให้รองนายกรัฐมนตรี
(ฝ่ายความมั่นคง) เป็นผู้อำนวยการศูนย์อำนวยการรักษาความสงบเรียบร้อย
และมอบอำนาจหน้าที่ของผู้อำนวยการรักษาความมั่นคงภายในราชอาณาจักรในการแต่งตั้งพนักงานเจ้าหน้าที่ตามมาตรา
๓ ให้กับผู้อำนวยการศูนย์ฯ

๓.  โครงสร้างการจัด
อำนาจหน้าที่และอัตรากำลังของศูนย์อำนวยการรักษาความสงบเรียบร้อย ให้เป็นไปตามผนวก
ก และ ผนวก ข ที่แนบท้ายคำสั่งนี้
และให้ผู้อำนวยการศูนย์อำนวยการรักษาความสงบเรียบร้อยพิจารณาแต่งตั้งพนักงานเจ้าหน้าที่เพิ่มเติมได้ในห้วงเวลา
โดยกำหนดให้สอดคล้องกับสถานการณ์  ทั้งนี้
หากสถานการณ์มีความต่อเนื่อง หรือเป็นการดำเนินการในลักษณะเช่นเดิม
หรือดำเนินการในพื้นที่เดิม และการดำเนินการนั้น
ไม่เปลี่ยนแปลงโครงสร้างของศูนย์อำนวยการรักษาความสงบเรียบร้อย
ให้ใช้โครงสร้างและอัตรากำลังของศูนย์อำนวยการฯ ได้โดยไม่ต้องผ่านการพิจารณาจากคณะกรรมการอำนวยการฯ
อีกครั้ง

๔.  ให้ใช้คำสั่งปฏิบัติการที่
๑ ศูนย์อำนวยการรักษาความสงบเรียบร้อย เป็นแผนในการปฏิบัติภารกิจนี้เป็นการเฉพาะ  ทั้งนี้ หากสถานการณ์มีความต่อเนื่องหรือเป็นการดำเนินการในลักษณะเช่นเดิม
หรือดำเนินการในพื้นที่เดิมให้ใช้คำสั่งปฏิบัติการที่ ๑ ฯ ได้ต่อไป
โดยไม่ต้องผ่านการพิจารณาจากคณะกรรมการอำนวยการฯ อีกครั้ง

๕.  ให้หน่วยงานของรัฐและหน่วยงานอื่น
ๆ
ที่เกี่ยวข้องให้การสนับสนุนการดำเนินการตามที่ศูนย์อำนวยการรักษาความสงบเรียบร้อยประสานและร้องขอ

ทั้งนี้ ตั้งแต่วันที่ ๑๕ ตุลาคม พ.ศ. ๒๕๕๒ เป็นต้นไป

สั่ง
ณ วันที่ ๑๔ ตุลาคม พ.ศ. ๒๕๕๒
อภิสิทธิ์
 เวชชาชีวะ
นายกรัฐมนตรี
ผู้อำนวยการรักษาความมั่นคงภายในราชอาณาจักร

[เอกสารแนบท้าย]

๑. ผนวก ก โครงสร้างการจัด และอำนาจหน้าที่ของศูนย์อำนวยการรักษาความสงบเรียบร้อย
(ศอ.รส.)
๒. ผนวก ข อัตรากำลังศูนย์อำนวยการรักษาความสงบเรียบร้อย
(ศอ.รส.)

(ดูข้อมูลจากภาพกฎหมาย)

ปริยานุช/ผู้จัดทำ
๗
มกราคม ๒๕๕๓
นฤดล/ตรวจ
๒๖
ตุลาคม ๒๕๕๓

[๑]
ราชกิจจานุเบกษา เล่ม ๑๒๖/ตอนพิเศษ ๑๘๒ ง/หน้า ๘๙/๒๑ ธันวาคม ๒๕๕๒